ད་ནི་སློབ་མཐར་ཕྱིན་ནས་ཏག་ཏག་ལོ་ཡི་འཁོར་མོ་གཅིག་ཙམ་འདས་ཀྱང་།སློབ་གྲྭ་ནང་ཁུལ་ནས་འགོ་ཁྲིད་དེ་དག་གིས་འཆད་ཁྲིད་གནང་ངེས་པའི་ཁས་ལེན་ཁས་འཆེས་ཚང་མ་སྐྱག་རྫུན་རྐྱང་རྐྱང་དུ་འདུག་པས།སློབ་གྲྭ་ཆེན་མོའི་ནང་གི་ལྷག་བསམ་མེད་པར་རང་གི་གོ་གནས་ཁོ་ན་སྲུང་བ།ལྟ་རྒྱ་དོག་པས་རང་གི་ཅ་ནེ་གཅིག་པུ་སྐྱོར་བ།བསམ་བློ་མེད་པས་ཁྲིད་འགོག་གི་ལས་ལ་གཞོལ་བའི་ནག་ཉེས་གནམ་སར་མི་ཤོང་བ་དག་ནི།གཞོན་སྐྱེས་སློབ་བུ་ཚོའི་སེམས་ཁོང་གི་སྐྲངས་འབུར་དང་།མིག་ཀོང་གི་ཚེར་མ་ལྟ་བུ་གྱུར་འདུག་ལ།དེ་དག་གི་སྣང་ངོར།འདི་འདྲའི་རིག་གཞུང་གི་བྱ་འགུལ་སྤེལ་མཁན།རྩོམ་ཡིག་འབྲི་མཁན་ནི་ཁོ་ཚོའི་སྣང་ངོས་ཀྱི་སྐྲངས་འབུར་དང་ཚེར་མ་ལྟ་བུའང་གྱུར་ཡོད་ཚོད་འདུག་སྟེ།རང་མོས་བགྲོ་གླེང་ལྟ་བུ་ཞིག་སྤེལ་སོང་བ་ཡིན་ན།མང་མང་འཛོམས་པར་སྐད་ཆ་ཡང་ལྕི་གཉིས་ཀ་འབྱུང་ངེས་པར་དོགས་ནས།གཞུང་གིས་དེ་ལ་ཆབ་སྲིད་ཅེས་པར་གོ་བ་ལོག་ལེན་སྒོས་ཁོ་ཚོའི་དཔོན་ས་གཡུགས་པར་སྐྲག་པ་དང་།གཉིས་ན་རྩོམ་ཡིག་འབྲི་མཁན་ཚོའི་སྐད་ཆ་དྲང་མོས་དཔོན་ཉམས་རྒྱགས་པོ་ཚོའི་གདོང་འབག་དམར་བཤུ་བཏང་འགྲོ་བས་ལོས་ཡིན་འདོད་ཡོད།དེ་བས་ན།རང་དོན་སྦུག་འདྲེན་མཁན་གྱི་སློབ་གྲྭ་ཆེན་མོའི་དགེ་རྒན་དེ་ཚོས།རང་ཉིད་དགེ་རྒན་ཞིག་ཡིན་ཡང་།རང་གི་དཔོན་ས་བདེ་ན་སློབ་མའི་སློབ་གཉེར་གྱི་མཐུན་རྐྱེན།བསམ་བློའི་བགྲོ་གླེང་།རིག་གཞུང་འཆད་ཁྲིད་སོགས་ཤེས་རིག་གི་བྱ་འགུལ་ཡོད་ཚད་འབྲེལ་མེད་དོན་གཞན་དུ་བལྟ་བའི་དགེ་རྒན་ཆེན་མོ་དག་ནི།དངོས་གནས་རིག་གཞུང་ལ་ཁྲམ་རྟགས་རྒྱག་མཁན་གྱི་རིག་གཞུང་གི་ཁྲམ་པ་ལས་གཞན་ཅི།